**דברי תורה לפרשת ראה**

**בכל שנה אנו שמים לב שפרשת "ראה" מגיעה סמוך לחודש אלול. גם השנה פרשת "ראה" מגיעה ולאחריה מגיע השבוע בו חל ראש חודש אלול, השנה ימים שלישי ורביעי. (משני בערב עד רביעי בערב). וזה נרמז גם בשם הפרשה ראשי תיבות של "ראה" : ראה אלול הגיע. אנו בפתח של חודש אלול, חודש הרחמים והסליחות, 40 יום לפני כיפור ודבר זה נרמז במילה "אלול" ראשי תיבות "אני לדודי ודודי לי" סופי תיבות 4 פעמים י' שזה ביחד 40. ואלול נרמז גם בפסוק "ומל ה' אלוקיך את לבבך ואת לבב זרעך" – "את לבבך ואת לבב" ראשי תיבות אלול. לרמוז לנו, שבחודש זה צריך למול את עורלת הלב, לבדוק מה אנו יכולים לתקן במידות שלנו, מה לא עשינו טוב השנה ולתקן לקראת השנה החדשה. ופירוש חסידי למילה "אלול" אם נחלק את המילה אלול לשניים נקבל לא ו לו. מי שהוא "לו" כלומר לה' יתברך אז הוא שם עצמו כ "לא" אני בביטול גמור.**

**"ראה אנכי נותן לפניכם היום ברכה וקללה" על פסוק זה ישנן כמה שאלות. שאלה אחת מדוע פותח בלשון יחיד ואז עובר ללשון רבים? הרי אם אומר "ראה" ביחיד צריך להגיד "לפניך" גם ביחיד, או להגיד "ראו" ו "לפניכם" ברבים, ומדוע מתחיל ביחיד ואז עובר לרבים? שאלה שניה שאפשר לשאול, מדוע נאמר "היום" הרי היה אפשר להגיד "ראה אנכי נותן לפניכם ברכה וקללה" והרי המילה "היום" מיותרת כביכול? ולשאלה הראשונה הרבה תשובות, מדוע פתח הכתוב בלשון יחיד ועבר ללשון רבים. תשובה ראשונה שמביא רבנו בחיי, משום שמשה ידבר עם הכל, עם היחידים וגם עם המון העם. ולפי שהברכה והקללה נגרמים משתי מידות שבהן נברא העולם שהן מידת הדין ומידת הרחמים, שעניינם נגלה רק ליחידים המשכילים והקדושים, ולכן נאמר "ראה" בלשון יחיד, כי לא כולם מסוגלים לראות את זה אלא רק צדיקי האמת שהם יחידים בדור וגם ממשיך לשון רבים לשאר האנשים. כך מביא רבנו בחיי בספרו על התורה. ובנוסף ישנו פירוש נוסף מדוע מתחיל "ראה" ביחיד ואז אומר "לפניכם" ברבים, על פי הגמרא בקידושין דף מ' "לעולם יראה אדם עצמו כאילו חציו חייב וחציו זכאי, עשה מצוה אחת אשריו שהכריע עצמו לכף זכות עבר עבירה אחת אוי לו שהכריע את עצמו לכף חובה." ורבי אליעזר בשם רבי שמעון ממשיך "לפי שהעולם נידון אחר רובו והיחיד נידון אחר רובו עשה מצוה אחת אשריו שהכריע את עצמו ואת כל העולם לכף זכות, עבר עבירה אחת אוי לו שהכריע את עצמו ואת העולם לכף חובה. ולכן התורה אומרת לכל יחיד ויחיד ראה והתבונן במעשיך, כלומר במעשה שלך אתה מכריע על הכלל ועל עצמך. ולכן ממשיך בלשון רבים "לפניכם" כי כולם תלויים במעשה של היחיד, המעשה היחידי שלך משפיע על כל העולם כולו. כל ישראל ערבים זה לזה. וכל אחד משפיע על השני, עד כדי כך, שאדם עושה מצווה הוא באותו רגע מציל יהודי במקום אחר בשעת סכנה. ומדוע דווקא המילה "היום" ? מסביר הרב הקדוש הרב יאשיהו יוסף פינטו ואומר כך : אפשר לבאר ולומר כך, "היום אם בקולו תשמעו" כמו שמבואר בגמרא בסנהדרין צח' שם ששאל ר' יהושע בן לוי את מלך המשיח מתי יגיע ואמר לו היום. ולא בא, וששאל ר' יהושע בן לוי את אליהו מדוע שיקר מלך המשיח ואמר שיגיע היום ולא בא? פירש לו אליהו "היום אם בקולו תשמעו". כלומר רק אם יקיימו את מצוות ה' יגיע מלך המשיח. ועל כן ישתדל האדם לא לדחות דברים חשובים למחר, לא יחשוב שמחר תהיה לו הזדמנות ללכת לתפילה, מחר תהיה לי הזדמנות ללכת לשמוע שיעור תורה, תחשוב על היום. היום יש לך להספיק כך וכך. כי אף אחד לא מבטיח לך את המחר. וכך כל אחד ואחד מאיתנו יספיק לנצל את היום הן למצוות ועבודת ה' והן לצרכיו האישיים והחיונים. ועצת היצר הרע לשכנע אותנו לדחות דברים, לדחות מצוות, היצר משכנע אותנו שיש לנו הזדמנות פעם אחרת לעשות את המצווה, ובגלל זה הזהירו אותנו "מצווה הבאה לידך אל תחמיצנה". ואפשר להוסיף על דברי הרב הקדוש, ולהזכיר כמו שנאמר לנו "צא והילחם בעמלק מחר" ומפרשים באמת מה זה מחר? מלחמת עמלק שהוא גימטריה "ספק" שזה היצר הרע, מלחמת המחר. שהיצר הרע תמיד גורם לאדם לדחות דברים ולא לעשות דברים שחשובים לו. כי יודע היצר הרע שאם האדם ידחה את הדבר לאחר כך הוא לא יעשה את אותו דבר בחשק ובהתלהבות וגם רוב הסיכויים שהאדם כבר יוותר ולא יספיק לעשות את אותה מצווה או אותה דבר חשוב שהיה אמור לעשות.**

**בפסוק כ"א ישנה הוכחה לתורה שבעל הפה מן הכתוב בפסוק "וזבחת מבקרך ומצאנך אשר נתן ה' לך כאשר צויתך" והרי בתורה חיפשנו היכן ה' ציווה כיצד לזבוח ולא מצאנו, והיכן כן ציווה ה' ? בתורה שבעל הפה. ועוד הוכחה לתורה שבעל הפה, בפרשת בחוקותי, נאמר "אלה החוקים והמשפטים והתורות (כתיב בלי ו').." ומדוע נאמר "תורות" ולא תורה? מלמד אותך שניתנו שתי תורות. תורה שבכתב ותורה שבעל פה.**

**"נתון תתן לו ולא ירע לבבך בתתך לו " – ויש לשאול מדוע נאמר כפל המילים "נתון תיתן" אפשר היה להגיד פעם אחת, ומדוע יש כפילות? וראוי להגיד את מה שהזכיר הרב פינטו בדבריו על מעלת הצדקה. ישנם אנשים שמרגישים בליבם הארה פתאומית ומיד מרגישים צורך לתת צדקה, והם מחליטים בליבם לתת סכום מסויים, אך בדיוק שניה אחרי פתאום היצר הרע "משכנע" אותם להוריד את הסכום או אפילו יצרם מתגבר עליהם ומתחרטים על הצדקה, והם מקלקלים את כל המצווה. אם חשבת על משהו, רצית לעשות מעשה טוב, מיד תיתן, אל תיתן ליצר הרע לשכנע אותך להתחרט. ולכן נאמר בלשון כפל "נתון תיתן" תכף ומיד, לשון זירוז על מנת לא לקלקל את מעלת הצדקה. וישנו פירוש נוסף מדוע נאמר כפול, הרי ידוע, שמי שנותן ועוזר לאחרים, ה' עוזר לו מן השמיים. ולכן נאמר "נתון" "תיתן" וכמו שנאמר עוד בפרשה "פתח" "תפתח" נאמר לשון כפול מכיוון שפעם אחת אתה נותן, ופעם אחרת ה' נותן לך. וכמו שנאמר "עשר תעשר" מדוע לשון כפל? כיוון שמי שנותן מעשר מתעשר, והמזל תלוי במעשר שלך. וראינו הוכחה יפה לדברים. אם ניקח את המילה "תעשר" ונעשר ממנה נגלה דבר מופלא. ת- 400 המעשר מזה זה 40 האות מ'. וככה אותו דבר, האות ע' זה 70, המעשר ממנה זה 7 – האות ז'. האות ש' זה 300, המעשר ממנה זה 30 – האות ל'. והאות ר' זה 200, המעשר ממנה זה 20 – האות ך'. כלומר יצא לנו המילה "מזלך" המזל שלך תלוי במעשר שלך. וככה הם הדברים עד כדי כך שה' נותן לאדם רשות לבחון אותו "בחנוני נא בזאת" כמו שמבואר במסכת תענית.**

**עוד דבר נפלא שצריך ביאור, לגבי עבד עברי, לאחר 6 שנים העבד העברי משתחרר בשנה השביעית ומפרט שם הכתוב מה ראוי האדון לתת לעבד "מצאנך ומגרנך ומיקבך וכו'.." ואנו רואים דבר תמוהה, בהמשך נאמר שאם העבד העברי לא רוצה לצאת לחופשי, כלומר הוא רוצה להישאר אצל האדון להיות לו לעבד "כי טוב לו עמך" אז נאמר שיש תנאי אחד, "ולקחת את המרצע ונתתה באזנו" והשאלה היא, מדוע לקחת מרצע ולרצוע את אוזן העבד? מדוע דווקא העונש של האוזן מכל האיברים בגוף? והביאור הוא כך, "אמר רבן יוחנן בן זכאי, אוזן ששמעה על הר סיני "לא תגנב" והלך וגנב, תרצע, ואם מכר את עצמו, אוזן ששמעה על הר סיני "כי לי בני ישראל עבדים" והלך וקנה לו אדון לעצמו תרצע." ולכן נענש העבד באוזנו, כיוון ששמע במעמד הר סיני ולא עשה את הדברים ורצה להמשיך להיות עבד לאדון ולא לה' יתברך כמו שנאמר "כי לי בני ישראל עבדים" ירצעו את אוזנו. ונשאלת שאלה נוספת, מדוע דווקא במרצע? ואפשר לפרש זאת כך. "מרצע" בגימטריה עולה 400, רמז ל 400 שנים של שעבוד במצרים שהיו צריכים להיות והתקצרו ל 210 שנה.**

**זאב העגלון הפשוט**

**זאב היה יהודי פשוט שבפשוטים, היה עובד בתור עגלון עני שהיה מתפרנס בשביל פרוסת לחם. ידיעות בתורה לא היו לו, אך את מצוות התורה שמר במיוחד. והינה השבת עוד שניה נכנסת, החמה עומדת לשקוע, ולראשונה בחייו, זאב נחרד עד עמקי נשמתו, הוא כנראה ייאלץ לחלל את השבת. הוא שלח מבט אחד נוסף בשקיעה והרביץ צליפה אחרונה של ייאוש בגב סוסו. "אוי סוסי הדל" קרא בעצבות. "אינך יודע כי שבת קודש עומדת להיכנס?" אך זאב ידע בתוך תוכו שאי אפשר לבוא בטענות לסוס כחוש ועלוב שכזה.. לרגע חשב לעצור את הסוס בתוך יער ולשבות במשך כל השבת. אך לאחר מחשבה קטנה שישב במשך כל השבת עם חיות טורפות ביער ללא קידוש וללא סעודה, המשיך בדרכו. כשהגיע זאב לעיירה כבר היו כולם בבית הכנסת. בבושת פנים הגיע לביתו וירד מהעגלה. בצעדים כושלים נכנס לביתו והחל לפרוץ בבכי. בקול שבור סיפר לזוגתו על הדבר שקרה לו, "חיללתי שבת קודש" רעייתו השתתפה בצערו וניסתה לעודדו. "יהודי אסור לו שיצטער בשבת קודש". "לא חיללת את השבת מרצונך, היית אנוס בדרך, ואין לי כל ספק שאתה עדיין יכול לתקן את מעשיך, מיד בצאת השבת תיגש אל רבך וספר לו את המעשה והוא בחכמתו ובקדושתו ידריך אותך כיצד לכפר על העוון" אמרה. זאב הקשיב לקול אשתו, הוא מיהר לשטוף את פניו ולהחליף את בגדיו לבגדי קודש והחל להתפלל את תפילת השבת. כשהופיע זאב בבית רבו בצאת השבת, היה ברור לרב שדבר חמור אירע. פניו של זאב נראו חיוורות ומיוסרות. בסבלנות רבה הקשיב לסיפורו של העגלון ולבכי שבנבע מעומק ליבו הטהור. "שמע נא יקירי" אמר הרב. "הקדוש ברוך הוא, רחום וחנון. אומנם עברת עבירה, חילול שבת אינו עניין פשוט, אך עשית זאת בשוגג ולפיכך עליך לעשות מעשה לכבוד שבת קודש. לך וקנה שני נרות יפים והדלק אותם בערב שבת קודש הבא בבית כנסת." בערב שבת, הופיע זאב בבית הכנסת כשבידיו שני נרות גדולים ונאים. בית הכנסת היה ריק לגמרי. רק בצד ישב אחד מחסידי הבעל שם טוב. הוא התבונן בשקט במעשיו של העגלון. כשסיים העגלון להדליק את הנרות, שאל אותו החסיד של הבעל שם טוב לפשר מעשיו. זאב הנרגש סיפור לו על חטאו ועל דרך התשובה שתיקן לו הרב. "מה?? חילול שבת????" צעק החסיד, "על דבר כזה מכפרים בהדלקת נרות בבית כנסת?" מדובר בעבירה קשה וחמורה ביותר!" סיים החסיד ושב למקומו. זאב נותר נבוך וכאוב. ופתאום כדי לאשר את דברי החסיד הגיעה רוח וכיבתה את הנרות. העגלון ראה בכך סימן מן השמיים שתשובתו אכן לא התקבלה והוא לא ידע את נפשו מרוב צער. שבור ומדוכא חזר זאב לרבו לספר לו את דברי החסיד. כל הרגעותיו של הרב לא עזרו, זאב היה שבור ומדוכא, במיוחד שהנרות כבו. זאב העגלון חש שפל ושאין דרך שתעזור לו. הרב שראה את המצב הציע לו ללכת בעצמו לבעל שם טוב שיורה לו מה עליו לעשות. הבעל שם טוב הביט בחמלה על היהודי הפשוט שלפניו. הוא שמע את סיפורו ואמר: "דרך תשובה נאה הורה לך רב העיירה, עלי רק לחזקך ללכת בה. מבטיח אני לך כי הנרות ידלקו יפה ויתקבלו ברצון לפני ה' יתברך". הפעם התעודד העגלון ושמח שמחה גדולה, הבעל שם טוב הוסיף וביקש מהעגלון למסור לאותו חסיד שלו שישב בבית הכנסת איגרת מסויימת. זאב הודה לבעל שם טוב, לקח את האיגרת והמשיך לדרכו. כשחזר זאב לעיירה, הופתע החסיד לקבל ממנו איגרת מהבעל שם טוב. כשפתח את האיגרת ראה שהבעל שם טוב הזמין אותו לבוא ולהתארח אצלו בשבת קודש במז'יבוז. שמח החסיד שמחה גדולה והחל להתארגן לנסיעה אל רבו. הוא יצא ביום חמישי, הנסיעה אמורה לקחת כמה שעות בודדות, הוא יצא יום לפני בכדי להספיק להגיע בשישי בבוקר להכנות לשבת קודש. אך לרוע מזלו, הנסיעה התעכבה בדרך בשל מזג האוויר הסוער. בנוסף הוא גם טעה בדרך. השמש שקעה ובגלל מזג האוויר והחושך העגלה נאלצה לעצור בלילה. בבוקר של שישי מזג האוויר נעשה עוד יותר סוער. העגלה בקושי התקדמה בשל הבוץ והרוח. החסיד נחרד בליבו, מה יעשה? היכן יעביר את שבת קודש? הוא האיץ בסוסים לדהור. השמש היתה בשקיעתה. עוד דקה שבת, החסיד רואה כבר ממרחק את העיר ומתקרב אליה. החסיד נכנס לעיר, חצי דקה לפני שבת קודש. מושפל , בלי הכנה לשבת קודש, בלי מקווה לפני שבת. כל השבת עמד בפינה מבוייש ומיוסר. לא היה בו האומץ לבוא ולהגיד שלום לרבו הבעל שם טוב מרוב בושה. גם הבעל שם טוב שהיה רגיל לבוא ולהקדים לו שלום והעדיף השבת להתעלם ממנו. הוא בחיים לא הרגיש כך בשבת אצל הבעל שם טוב. תמיד כשהגיע למז'יבוז לרבו היה זה מעין הרגשת יום טוב. רק במוצאי שבת שלח הבעל שם טוב לקרוא לו, "כמעט הגעת לחילול שבת" אמר הבעל שם טוב לחסיד. "אך בתפילותי מנעתי זאת ממך. מן השמיים רצו שתרגיש קצת בכאבו של אותו עגלון פשוט שחילל את השבת בשוגג". החסיד הזדעזע עד עמקי נשמתו. רק עתה הבין מדוע סובב הבעל שם טוב את כל העניין בדרך זו. עתה למד כיצד להתייחס ליהודי פשוט הבא לבקש מחילה ודרך תשובה מה' יתברך. ומכאן נלמד לא לצער יהודי, כי צער שיהודי עובר מגיע עד לפני כיסא הכבוד וגם לא לשפוט אדם עד שהגעת למקומו.**

**הבבא סאלי נהג לשבת על שולחנו ולפני הסעודה היה נוהג לברך בורא פרי העץ על זית, והיה חותכו בסכין כדי לבדוק אותו מן התולעים. ומעשה היה באברך שבאמצע סעודה לקחת זית ולא בדק אותו מתולעים וגער בו הבבא סאלי כיצד אוכל זית מבלי לבדקו? ומיד בזית הראשון שבדק החסיד מצא תולעת. ראו כולם את קדושתו של הבבא סאלי. ואחר כך היה הבבא סאלי מברך בורא פרי האדמה על מלפפון או קישוא מבושל או צנון כדי לפטור את כל הירקות והפירות שיאכל בסעודה. ואחר כך היה שותה ומברך שהכל על מנת לפטור את המשקים שבתוך הסעודה. והבבא סאלי היה מקפיד לא לאכול כזית ולא לשתות רביעית כדי שלא יצטרך לברך עליהם ברכה אחרונה ועל ידי כך היה יוצא הבבא סאלי מכל הספקות של הברכות בסעודה. והיה מקפיד הבבא סאלי על סדר הברכות "מגע אש" – מוציא מזונות גפן עץ אדמה שהכל. ופעם אחת שאלו את הבבא סאלי מדוע לא שותה יין ופוטר את כל המשקים בסעודה? ענה להם הבבא סאלי שבתאפיללת לא היה מצויי יין ולא הורגלו בדבר לפטור המשקים בברכת היין. הבבא סאלי הקפיד בשולחן שבת לאכול לחם שנאפה בבית בטהרה ובהשגחה על ניפוי הקמח והפרשת החלה. והבבא סאלי היה נוהג לשים את שתי ידיו על הפת בשעת הברכה שיש בהן 10 אצבעות כנגד 10 מצוות התלויות בפת. ולכן גם יש 10 תיבות בברכת המוציא, ועשר תיבות בפסוק "מצמיח חציר לבהמה וכו'.." ועשר תיבות בפסוק "ארץ חיטה ושעורה.." ועשר תיבות בפסוק "ויתן לך..." וכן היה נוהג הרש"ש ועוד... ומספרים שפעם אחת באחת הסעודות הבבא סאלי אמר שצריכים לחכות לאליהו. ואף אחד לא הבין את כוונתו, לאחר חצי שעה שבבא סאלי ממתין לאליהו, פתאום אמר הבבא סאלי לכולם "אליהו תורג'מן נחת ברגע זה בנמל תעופה, כשיבוא לכאן נתחיל בסעודה". אך הודיעו לבבא סאלי שאליהו הגיע לארץ בשביל הלווית אחותו והוא כנראה לא יגיע אליו, אז הסכים הבבא סאלי להתחיל בארוחה. למחרת שהלכו לנחמו שאלו אותו באיזה שעה נחת בארץ וראו כולם שהבבא סאלי אכן צדק והתפעלו כולם איך הבבא סאלי דייק באותה שעה שאמר להם שהוא נחת באמת כך היה... כוחם של צדיקים.**

**שה' יזכה אותנו ללכת בדרכו ובדרכם של הצדיקים הקדושים, ונזכה כולנו לישועה גדולה ולשמחה ולכל הברכות שיש..**

**שבת שלום ומבורכת**